Den objektive undersøgelse i forbindelse med konstateringen af, om der foreligger skade for EU-erhvervsgrenen, som er foreskrevet i artikel 3, stk. 2, i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, skal dels omfatte mængden af dumpingimporten og denne imports indvirkning på priserne for tilsvarende produkter på EU-markedet, dels indvirkningen af denne import på EU-erhvervsgrenen. Hvad således angår konstateringen af denne mængde eller disse priser foreskriver artikel 3, stk. 3, i forordning nr. 1225/2009 de faktorer, der skal tages i betragtning ved denne undersøgelse, samtidig med at det præciseres, at en eller flere af disse faktorer ikke nødvendigvis i sig selv er udslagsgivende for afgørelsen. Dette gælder ligeledes for så vidt angår dumpingimportens virkninger for EU-erhvervsgrenen. Det fremgår således af denne forordnings artikel 3, stk. 5, at det påhviler EU-institutionerne at vurdere alle de relevante økonomiske faktorer og forhold, der har indflydelse på denne erhvervsgrens situation, idet én eller flere af disse faktorer ikke nødvendigvis er udslagsgivende for afgørelsen. Denne bestemmelse tildeler således disse institutioner en skønsbeføjelse ved undersøgelsen og bedømmelsen af de forskellige oplysninger. Hvad endelig angår årsagssammenhængen skal EU-institutionerne i overensstemmelse med forordningens artikel 3, stk. 6, påvise, at de mængder og/eller priser, der er fastlagt i henhold til denne artikels stk. 3, er årsag til de følgevirkninger for en EU-erhvervsgren, som er omhandlet i artiklens stk. 5, og at følgevirkningerne er væsentlige.

Når en af parterne i forbindelse med en antidumpingundersøgelse oplyser Kommissionen om en unøjagtighed i Eurostats data vedrørende priser og importmængder, påhviler det Kommissionen af egen drift at bedømme denne unøjagtigheds indvirkning på konstateringen af skaden. Denne institution kan i den henseende ikke begrænse sig til at fremsende én enkelt anmodning om oplysninger til Eurostats tjenestegrene og afvente de berørte nationale myndigheders reaktion. Det påhviler tværtimod Kommissionen i overensstemmelse med artikel 3, stk. 2, i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, at fremlægge positivt bevismateriale og foretage en objektiv undersøgelse af dataene vedrørende priserne for den omhandlede import. Således fritager et manglende svar fra Eurostats tjenestegrene eller en fremsendelse af et ufuldstændigt svar på ingen måde Kommissionen fra at foretage denne bedømmelse. EU-institutionerne kan derfor ikke i mangel af en efterprøvelse af, om en henvisning til en unøjagtighed, der foretages før vedtagelsen af en forordning, der pålægger en endelig antidumpingtold, er begrundet, anses for med den fornødne omhu at have undersøgt de forhold, der følger af de data, der er indeholdt i Eurostats statistikker.

For så vidt som tendenserne for de korrigerede indikatorer for konstateringen af den skade, EU-erhvervsgrenen blev påført, og for årsagsforbindelsen mellem importen og skaden på grundlag af de korrigerede tal i det hele forbliver de samme, kan undladelsen af at undersøge data vedrørende priser og importmængder med den fornødne omhu imidlertid ikke afkræfte de konklusioner, som Unionens institutioner er nået til.

(jf. præmis 67-69)